6. schôdza NR SR - 3.deň - A. dopoludnia
Dátum: 2020-04-23
Poslanec: Karahuta, Jaroslav (SME RODINA)
Druh vystúpenia: Vystúpenie v rozprave

112. Ďakujem pekne za slovo. Vážený pán predsedajúci, vážení páni členovia vlády, pani poslankyne, páni poslanci, koronavírusová pandémia v plnej nahote, v plnej nahote odhalila naše najslabšie miesto, našu achillovu pätu, a to nielen Slovenska, aj veľa štátov Európskej únie, a tým je potravinová sebestačnosť. Dnešné potravinové riziko, do ktorého sa dostali viaceré štáty Európskej únie, nespôsobili suchá porovnateľné s rokom 1947. Je to dopad, ktorý so sebou prináša nadvláda svetovej priemyselnej a globálnej produkcie potravín, ktorá za niekoľko desaťročí takmer úplne zničila lokálnu produkciu potravín. Výsledkom je dnešný rozporuplný stav, keď na jednej strane sa hovorí o potrebe udržateľnosti produkcie potravín, o krajinotvorbe, o rozvoji vidieka, o vidieckej zamestnanosti, nevyhnutných opatrení pri boji so suchom a klimatickými zmenami a na druhej strane vedome cestou zlej poľnohospodárskej politiky potláčame lokálnu produkciu potravín, likvidujeme úrodnú pôdu a namiesto toho, aby vidiek živil mesto, posielame vidieckych mužov do automobiliek a vidiecke gazdiné posielame do super a hypermarketov na nákup ovocia, zeleniny, mäsa, aby vedeli uvariť obedy pre svoju rodinu. Na jednej strane máme médiá plné na, plné klimatických zmien a obáv pred hroziacim sa suchom a na druhej strane na dennej báze likvidujeme dôležité ekosystémy, zbavujeme sa ornej pôdy, lúk a pasienok a zbavujeme sa vody, ktorú namiesto toho, aby sme zadržiavali na mieste jej dopadu, posielame ju betónovými kanálmi až do Čierneho mora. Vážené pani poslankyne, páni poslanci, každú minútu na svete strácame 30 hektárov poľnohospodárskej pôdy. Je to dôsledok intenzívnej poľnohospodárskej produkcie. Každú minútu, minúta má 60 hodín (správne "60 sekúnd", pozn. red.) a tak to môžme rátať ďalej. Svetové organizácie už roky upozorňujú, že poľnohospodárska produkcia založená na intenzívnej výrobe, je cestou do pekla. Naše konanie v oblasti produkcie potravín, bohužiaľ, bolo a je často založené na pravde a na klamstve. Na jednej strane hovoríme o uhlíkovej stope, hovoríme o znižovaní emisií, a na druhej strane podporujeme koncentrovanú produkciu potravín, ktoré potom stovky až tisícky kilometrov vozíme na autách so spaľovacím motorom. Prečo nepovieme pravdu, že fotosyntéza je základom existencie života a je najdôležitejší proces na Zemi, kedy dochádza k väzbe CO 2 a vody a z anorganického materiálu nám vzniká materiál organický, a že fotosyntéza je základom a udržiava stály pomer medzi kyslíkom a oxidom uhličitým. Je to asi preto, lebo by sme museli pôdu, les, vodu a ďalšie ekosystémy nie likvidovať, aby sme ich museli chrániť. Museli by sme podporiť sekréciu uhlíka do pôdnych a lesných a vodných systémov, a nie znižovať obsah humusu v pôde a nie likvidovať naše lesy, a nie likvidovať malé vodné cykly a vyháňať vodu z našich regiónov. Z produkcie potravín sa stal bezduchý biznis a nástroj na zbohatnutie pár jednotlivcov. Na udržanie tohto biznisu budujeme u ľudí ilúziu hladu, že ak nebudeme podporovať globálnu produkciu potravín, tak hádam tu všetci pomrieme. A na druhej strane 30 % svetovej produkcie potravín končí v spaľovniach, skončí na skládkach odpadu. Vyhadzujeme 30 % svetovej produkcie potravín a jedna miliarda ľudí trpí hladom, pričom potraviny za stovky miliárd eur sa ročne ani nedostanú na pulty predajní a skončia na skládkach odpadu. Iba pre vašu informáciu, priemerný Slovák vyhodí ročne asi 100 kilogramov potravín, čiže my na Slovensku vyhodíme ročne asi 500 ton potravín. A práve základom programového vyhlásenia vlády je eliminácia možných potravinových rizík, ktoré nám hrozia, ak nezmeníme pomer priemyselnej produkcie potravín, produkciou lokálnej. Cieľom programového vyhlásenia vlády v oblasti pôdohospodárstva je potravinovo sebestačný štát s rozvinutým vidiekom, udržateľným stavom agropotravinárstva, s cieľom dosiahnuť pomer medzi veľkými a na druhej strane malými, strednými a rodinnými farmami na úrovni 60 : 40. Programové vyhlásenie vlády v oblasti pôdohospodárstva je prienikom programov všetkých koaličných strán a na jeho obsahu sme sa jednoznačne zhodli. Čo ma najviac teší, že do programového vyhlásenia vlády sa dostalo až 90 % programu hnutia SME RODINA. Vláda v oblasti ochrany pôdy sa zaväzuje chrániť nie iba vlastnícke vzťahy majiteľov pôdy, ale chrániť aj jej kvalitu, štruktúru a udržateľnosť pôdnej úrodnosti. A je to prvýkrát, čo sa takéto myšlienky dostali do programového vyhlásenia. Upozorňujem, že programové vyhlásenie vlády nebojuje proti veľkým, ako je to často mylne a možno aj zámerne interpretované niektorými politickými neprajníkmi. Pravda je taká, že prioritou nie je boj proti veľkým, ale je to pomoc a podpora malým, stredným a začínajúcim farmárom. Napríklad na dosiahnutie potravinovej sebestačnosti v oblasti ovocia, zeleniny a zemiakov už potrebujeme iba obyčajných 50-tisíc hektárov, a upozorňujem, že Slovenská republika má 1,9 milióna poľnohospodársky využiteľnej pôdy, čiže to nie je až také veľké množstvo. A presne tu je priestor na to, aby sme vytvorili podmienky na rozvoj tých malých, stredných a rodinných fariem. Pre vašu informáciu, Slovenská republika ročne na zápornom salde, čo sa týka ovocia a zeleniny, stráca 40 miliónov eur, čo je hodnota blízka pol percentu HDP. Z druhej strany však nemôžme tolerovať fakt, že viac ako 90 % dotácií poberá iba 20 % slovenských farmárov. A výsledok je dnešný krízový stav, je krízový stav našej sebestačnosti, výsledkom je naša závislosť na dovoze potravín a postupná likvidácia dôležitých ekosystémov, a čo je najhoršie, výsledkom je takmer genocída hlavne východoslovenského vidieka. Dôležitou časťou programového vyhlásenia je posilnenie práva, posilnenie postavenia potravinárstva. Chceme, aby potravinárstvo na Slovensku bolo na úrovni vyspelých štátov Európskej únie a hlavne aby sme spracovali primárne slovenské suroviny vyprodukované na území Slovenska našimi poľnohospodármi. Podporíme rast živočíšnej produkcie, podporíme špeciálnu rastlinnú a živočíšnu produkciu a prístup malých, stredných a rodinných fariem, aby mali k pôde. Podporíme a vytvoríme zákon o profesionálnych rodinných farmách, pretože rodinné formy podnikania sú základom podnikania, úspešného podnikania a potravinovej bezpečnosti všetkých vyspelých štátov Európskej únie. V ekonomickej oblasti podporíme všetky formy poľnohospodárskej a potravinárskej produkcie, kde výstupom nebude biznis jednotlivcov, ale bude produkcia potravín. Základom strategického plánu pre roky, pre obdobie po roku 2020 bude v prvom rade transparentnosť pri prideľovaní dotácií, podpora produkcie, nie mulčovania. Bude tam stropovanie dotačných prostriedkov z I. piliera, maximálna redistribúcia na prvých sto hektárov pôdy, maximálny presun prostriedkov z I. piliera do II. piliera a maximálne kofinancovanie prostriedkov II. piliera zo štátneho rozpočtu. V oblasti dosledovateľnosti, v oblasti kontroly dosledovateľnosti kvality a pôvodu potravín vytvoríme podmienky na to, aby spotrebiteľ už konečne nebol obeťou biznisu, ale aby bol tým, ktorý bude rozhodovať o skladbe potravín v obchodných systémoch. Preto zavedieme potravinový semafor. Bude posilnená podpora predaja slovenských potravín a súčasne podporíme všetky formy vzdelávania dnešných, ale aj budúcich farmárov. Vážené kolegyne, kolegovia, Slovensko potrebuje v poľnohospodárstve zásadnú zmenu a potrebujeme nevyhnutne posilniť lokálnu produkciu potravín. Cieľom programového vyhlásenia vlády v oblasti pôdohospodárstva je potravinovo sebestačný štát, bohatý a prosperujúci vidiek. Chceme, aby vidiek po dlhých desaťročiach začal aj na Slovensku plniť svoju ekonomickú, produkčnú, sociálnu, spoločenskú a klimatickú a ešte aj environmentálnu funkciu. Preto osobne podporím toto programové vyhlásenie vlády a k tejto podpore chcem vyzvať všetkých, nielen koaličných, ale aj opozičných poslancov Národnej rady. Ďakujem veľmi pekne za pozornosť. (Potlesk.)